На основу члана 10. став 5. Закона о посебним условима за реализацију пројекта изградње станова за припаднике снага безбедности („Службени гласник РС”, бр. 41/18, 54/19, 9/20, 52/21 и 62/23) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 10/1/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

У Р Е Д Б У

О УСЛОВИМА ЗА УТВРЂИВАЊЕ КУПОПРОДАЈНЕ ЦЕНЕ СТАНА НА ПОЈЕДИНАЧНИМ ЛОКАЦИЈАМА ЗА ПРИПАДНИКЕ СНАГА БЕЗБЕДНОСТИ

Члан 1.

Овом уредбом уређују се услови за одређивање купопродајне цене стана по метру квадратном нето грађевинске површине (у даљем тексту: купопродајна цена), на појединачним локацијама које су одређене одлуком Владе, за изградњу станова за припаднике снага безбедности.

Члан 2.

Купопродајну цену стана на свакој појединачној локацији одређује Комисија коју образује Влада ( у даљем тексту: Комисија), у складу са Законом.

Члан 3.

Купопродајна цена стана одређује се ако:

1. су утврђене појединачне локације;
2. је решење о грађевинској дозволи за изградњу стамбене зграде и станова на појединачној локацији правноснажно;
3. је оперативна група Комисији доставила извештај о условима за одређивање купопродајне цене стана на појединачној локацији.

Члан 4.

Оперативну групу из члана 3. тачка 3) ове уредбе образује Влада.

Члан 5.

Инвеститор изградње стамбене зграде и станова на појединачној локацији доставља оперативној групи процењену тржишну цену стана коју одређује лиценцирани проценитељ у складу са Законом о проценитељима вредности непокретности („Службени гласник РС”, бр. 108/16 и 113/17 - др. закон) и Правилником о националним стандардима, кодексу етике и правилима професионалног понашања лиценцираног проценитеља („Службени гласник РС”, број 37/23).

Члан 6.

Оперативна група на основу процењене тржишне цене стана из члана 5. ове уредбе и процењене производне цене стана Комисији доставља извештај о испуњености услова за утврђивање купопродајне цене стана на свакој појединачној локацији која не може бити нижа од процењене производне цене нето квадрата ни виша од тржишне цене нето квадрата на свакој појединачној локацији.

Комисија на основу извештаја из става 1. овог члана и документације из члана 3. тач. 1) и 2) ове уредбе, нарочито узимајући у обзир развијеност јединице локалне самоуправе на чијој се територији граде стамбене зграде за колективно становање, утврђује купопродајну цену нето квадрата стана на свакој појединачној локацији.

Члан 7.

Поступци утврђивања купопродајне цене, који су започети, а нису окончани до дана ступања на снагу ове уредбе, окончаће се у складу са прописом по којем су започети.

Окончаним поступком, у смислу ове уредбе, сматрају се поступци који су окончани потписивањем и овером уговора о купопродаји стана.

Члан 8.

На утврђивање купопродајне цене станова, који су изграђени у ранијим фазама реализације пројекта изградње станова за припаднике станова безбедности, а за које цена није утврђена, примењују се одредбе ове уредбе.

У случају раскида раније закључених уговора о купопродаји, из разлога предвиђених Законом и подзаконским актом, примењују се одредбе закона којим се уређује изградња станова за припаднике снага безбедности који је важио у време расписивања јавног позива за продају станова у стамбеним зградама за колективно становање.

Члан 9.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-1544/2024-1

У Београду, 29. фебруара 2024. године

В Л А Д А

ПРЕДСЕДНИК

Ана Брнабић, с.р.